Document ID: 32012D0250

VYKONÁVACIE ROZHODNUTIE KOMISIE
z 8. mája 2012,
ktorým sa mení a dopĺňa rozhodnutie 2008/855/ES, pokiaľ ide o opatrenia na kontrolu zdravia zvierat v súvislosti s klasickým morom ošípaných v Nemecku
[oznámené pod číslom C(2012) 2992]
(Text s významom pre EHP)
(2012/250/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
V rozhodnutí Komisie 2008/855/ES z 3. novembra 2008 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (3) sa stanovujú určité kontrolné opatrenia súvisiace s klasickým morom ošípaných v členských štátoch alebo v ich regiónoch, ktoré sú stanovené v prílohe k uvedenému rozhodnutiu. Uvedený zoznam zahŕňa časti územia spolkových krajín Porýnie-Falcko a Severné Porýnie-Vestfálsko v Nemecku.
(2)
Nemecko informovalo Komisiu o najnovšom vývoji, pokiaľ ide o klasický mor ošípaných u diviakov v regiónoch spolkových krajín Porýnie-Falcko a Severné Porýnie-Vestfálsko uvedených v prílohe k rozhodnutiu 2008/855/ES.
(3)
Z uvedených informácií vyplýva, že klasický mor ošípaných u diviakov bol v spolkových krajinách Porýnie-Falcko a Severné Porýnie-Vestfálsko eradikovaný. Na základe toho by sa opatrenia stanovené v rozhodnutí 2008/855/ES nemali v týchto regiónoch už uplatňovať a záznam týkajúci sa Nemecka v zozname stanovenom v časti I prílohy k uvedenému rozhodnutiu by sa mal vypustiť.
(4)
Rozhodnutie 2008/855/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V prílohe k rozhodnutiu 2008/855/ES sa vypúšťa bod 1 časti I.
Článok 2
Toto rozhodnutie je určené členským štátom.
V Bruseli 8. mája 2012

Labels: 20
18
6